குறிப்பிட்ட நபர்களுக்கு டெண்டர் கொடுப்பது என்று முடிவானதும், அவர்களுக்கு மட்டும் மிஷினரி சான்றிதழை அதிகாரிகள் ரெடி செய்துவிடுவார்கள். கமிஷனை முன்கூட்டியே கொடுத்து விட்டு, அந்தச் சான்றிதழை வாங்கிக்கொள்ள வேண்டியதுதான். இது தெரியாமல், மிஷினரி சான்றிதழ் கேட்டு வேறு ஒப்பந்ததாரர்கள் வந்தால், அவர்களை எவ்வளவு அலையவிட முடியுமோ, அவ்வளவு அலையவிடுவார்கள். அதற்குள் டெண்டருக்கான காலக்கெடு முடிந்து விடும். இப்படித்தான் கடந்த ஏழு ஆண்டுகளுக்கும் மேலாக, குறிப்பிட்ட சில நபர்களுக்கு மட்டும் டெண்டர் கொடுக்கப்பட்டு கமிஷன் வசூலிக்கப்படுகிறது. இதனால், பல ஒப்பந்ததாரர்கள் நொந்துபோய் உள்ளனர். இதுதொடர்பாக சென்னை உயர் நீதிமன்ற மதுரைக் கிளையில் ஒருவர் வழக்குத் தொடுத்தபோது, ‘இதுபோன்று மிஷினரி சான்றிதழ் வாங்கச்சொல்வது என்பதெல்லாம் தேவையற்ற வேலை. வெளிப்படையான டெண்டருக்கு உதவாது’ என்று நீதிபதிகள் சொல்லியிருக்கின்றனர்” என்றார்.